21
Jesús siete dɨga ie llófuegamacɨmo cɨ́ocaide
1 Afe mei Tiberias jorai fuédamo Jesús ie llófuegamacɨmo meine cɨ́obicaide. Bie izói cɨ́ocaide. 2 Ie llófuegamacɨ dáanomo itíaɨoɨ. Dɨnó ite Simón Pedro, Tomás nɨ́ɨmɨe jɨáɨfodo mameina Guarámɨe, Galilea jofue Caná ímɨe Natanael, Zebedeo jitó íaillɨnoɨ, jɨáɨ mena llófuegamɨe dɨga. 3 Simón Pedro íaɨoɨna daɨde:
—Fácuaidɨcue, —daɨde.
Jira daɨdíaɨoɨ:
—Mai nana caɨ fácuaillɨ, —daɨdíaɨoɨ.
Iemo nocáe eromo caifo jáidiaɨoɨ. Afe naɨo chámunɨaɨna oñédiaɨoɨ. 4 Jítɨramo monáiacademo, Jesús ja jorai fuédamo náidaide. Mei íadɨ “Jesús” daɨíñediaɨoɨ, llófuegamacɨ íena íaɨoɨ onóñena jira. 5 Iemo Jesús daɨde:
—Omoɨ, ¿chamuna oñédɨomoɨ? —daɨde.
Uai otíaɨoɨ:
—Jɨɨ, oñédɨcaɨ, —daɨdíaɨoɨ.
6 Jira Jesús afémacɨna daɨde:
—Nocáe nabézimo llóiji omoɨ dota, afe llóijimo jíiteza, —daɨde.
Jira daɨí fɨnódiaɨoɨ. Ie fɨ́nuamona llóijina jáɨnoimona caifo zonónidiaɨoɨ, ɨere aillo chámunɨaɨ íllaza. 7 Iemo Jesús izíruiga llófuegamɨe Pédrona daɨde:
—¡Baie caɨ Ocuíraɨma! —daɨde.
Simón Pedro, Jesús ite dáɨnana cacáillano, ie jínofecuiro jɨtade, naui duiñoca jira. Jɨ́tanona jóraimo tícacaide Jesumo jaillena. 8 Jɨáɨ llófuegamacɨ chámuna oruítaga llóijina oni zocana nocaedo uitíaɨoɨ. Afe mei afémacɨ jorai fuédamo dúcɨdiaɨoɨ, naɨ are íaɨoɨ iñena jira. Afémacɨ cien metros dɨnó baɨ itíaɨoɨ. 9 Enɨemo dúcɨillano, chamu pan dɨga iraimo ruícana cɨódiaɨoɨ. 10 Jesús íaɨoɨna daɨde:
—Jae omoɨ oga chámunɨaɨmona atɨri, —daɨde.
11 Simón Pedro nocaemo jaillano, afe llóijina arɨ guamáemo zote. Ja ciento cincuenta y tres jéerie chámunɨaɨna oruítaga, mei íadɨ afe llóiji cuáiñede, nɨɨ aillo chámunɨaɨ illa íadɨ. 12 Iemo Jesús íaɨoɨna daɨde:
—Mai omoɨ güizáɨbiri, —daɨde.
Llófuegamacɨmona buna ¿Búdɨo? daɨínide. Afémɨe Ocuíraɨmana onódiaɨoɨza. 13 Ie mei Jesús áɨnozillano afe pan llɨ́ɨnota íaɨoɨmo fecade. Daje izói chámuna fecade.
14 Daɨí Jesús tɨ́illanomona meine abɨdo cáadɨmɨena jáillamona dacaiñoámani ie llófuegamacɨmo cɨ́ocaide.
Jesús Simón Pédromo úrite
15 Güilla méifodo, Jesús Pédromo jɨcánote:
—Jonás jitó, Simón, ¿baimacɨ baɨmo cuena izíruitɨo? —daɨde.
Pedro uai ote:
—Jɨɨ, Ocuíraɨma, ona cue gáɨnana onódɨo, —daɨde.
Jesús íena daɨde:
—Mei jira cue ovéjatiruaɨ o ecari, —daɨde.
16 Jesús meine dáanomo íemo jɨcánote:
—Jonás jitó Simón, ¿cuena izíruitɨo? —daɨde.
Pedro uai ote:
—Jɨɨ, Ocuíraɨma, ona cue gáɨnana onódɨo, —daɨde.
Jesús daɨde:
—Mei jira cue ovéjaɨaɨ uíñori, —daɨde.
17 Ja dacaiñoámani Jesús meine abɨdo íemo jɨcánote:
—Jonás jitó Simón, ¿cuena gáɨdɨo? —daɨde.
Pedro jae zúucaide, Jesús bie íiraɨcaiño íena gáɨnana jɨcánua jira. Jira íena daɨde:
—Ocuíraɨma, o nana onódɨoza. Ona cue gáɨnana onódɨo, —daɨde.
Jesús íena daɨde:
—Mei jira cue ovéjaɨaɨ o ecari. 18 Uáfuena ona dáɨitɨcue, ɨere o jitócomena llezica, jaca o comecɨ jítaina izói ɨníroina jɨ́tafɨredɨo. Daje izói nana o jáiacananomo jáifɨredɨo. Mei íadɨ o eímaille llezica o onoɨ oni zɨ́taitɨo, jɨáɨmɨe o ɨnícuiro jɨtátallena, daje izói jɨáɨmɨe o uíllena o jáiacañenanomo, —daɨde.
19 Afe dáɨnado Pedro nɨe izói tɨ́itena Jesús daɨí onótate. Afe ie tɨ́illedo Juzíñamuimo ñue ebírenafue nítaite. Ie méifodo íena daɨde:
—Cuedo biri, —daɨde.
Izíruiga llófuegamɨe
20 Pedro gɨ́recaillano Jesús ɨere izíruiga llófuegamɨe Juaana cɨode. Afémɨe óodana bíllana cɨode. Afémɨe naui íiraɨcaiño güilláruido Jesús abɨmo ráɨidɨmɨe. Afémɨe, “Ocuíraɨma, ¿bu o fecalle?” daɨdɨ́mɨe. 21 Pedro Juaana cɨona llezica Jesumo jɨcánote:
—Ocuíraɨma, ¿báimɨe nɨe izói iite? —daɨde.
22 Jira Jesús uai ote:
—Afémɨe cue billɨ́ruimo caadɨ cue óiacaia ¿ómona mei nɨbai? O cuedo bi, —daɨde.
23 Jira Jesús jaɨnáidɨnori taɨno daɨnáfuena fɨdɨ́bicaidiaɨoɨ. Afefue daɨde, “Bie llófuegamɨe tɨ́iñeite.” Mei íadɨ Jesús afémɨe tɨ́iñeiteza daɨíñede. Fia dáɨdeza, “Afémɨe cue billɨ́ruimo caadɨ cue óiacaia ¿ómona mei nɨbai?”
24 Bímɨe llófuegamacɨmona aféfuiaɨ uáfuena llotɨ́mɨe. Aféfuiaɨ cuetɨ́mɨe. Afémɨe daɨna uai uáfuena onódɨcaɨza.
25 Jesús jɨáɨe fɨnócafuiaɨ naɨ aillo ite. Nana aféfuiaɨ dámɨerie cúeiadɨ jamánomo aillo rabénicuaɨna zúite. Ua nɨbaɨ afe rabénicuaɨ jóonellɨno nánɨena báiñeite. Jae nɨɨe.